55 nordmenn fengslet i utlandet
Det viser en oversikt VG har fått fra Utenriksdepartementet (UD). - Det er basert på en opptelling gjort av våre ambassader, og viser et øyeblikksbilde fra 1. januar 2012, forklarer underdirektør Frode O. Andersen i UDs pressegruppe. Det virkelige antallet vil til en hver tid være høyere, for i mange tilfeller ønsker ikke de fengslede personene konsulær bistand fra norske myndigheter, eller det straffbare forholdet er av en art som ikke er alvorlig nok til at det er blitt varslet.På listen er det totalt fire nordmenn som har mottatt dødsdom for drap. UD går ikke ut med navn, men de fire på listen er: ** Tjostolv Moland og Joshua French som er fengslet i Den demokratiske republikken Kongo. ** Shahid Azim som er fengslet for barnedrap i Pakistan. ** Osman Omar Osman som ble fengslet for drap i Nord-Irak. I januar rømte Osman fra fengselet i Kurdistan. 19 av de 55 sakene gjelder narkotikalovbrudd. Den lengste enkeltstraffen er på 80 års fengsel, som en norsk statsborger ble idømt i USA for seksuelt overgrep i juli 2008. - Vanskelige saker Advokat Morten Furuholmen har de siste årene jobbet med flere profilerte saker med nordmenn fengslet i utlandet, og representerer både Moland og French i Kongo - og Shahid Azim i Pakistan. - Generelt kan jeg si at dette er meget vanskelige saker å jobbe med. Man kan få konsulær bistand gjennom UDs folk på stedet, men det er begrenset hva de kan bidra med, og støtten fra Fylkesmannen til advokatutgifter i Norge er veldig lav, sier Furuholmen. - Man er stort sett overlatt til seg selv dersom man kommer i en juridisk knipe i utlandet. Det finnes ingen reiseforsikring som dekker det. Her har ikke Justisdepartementet tatt utfordringen på alvor, for det er et problem som vil øke i omfang, fortsetter advokaten.VG har i forbindelse med en rekke reportasjer besøkt flere av de fengslede nordmennene, som ofte soner under svært vanskelige forhold. French og Moland, som har sittet fast i Kongo siden mai 2009, ble i desember flyttet fra Kisangani til et fengsel i hovedstaden Kinshasa. - De har det mye vanskeligere enn i Kisangani, sier Knut Moland, faren til Tjostolv. Han forteller at nordmennene nå deler en liten celle med fem lokale og at noen av disse angivelig skal være fengselsdirektører som antagelig har kommet på kant med regjeringen. Det er utrolig varmt, rundt 35 grader, og ingen air condition. Faren opplyser at Moland og French må skaffe og lage maten selv siden det som blir servert i fengselet er så elendig at heller ikke kongolesiske innsatte spiser det. - Det er visst en pastor som kjøper mat ute i byen og bringer det inn, sier Moland som nylig tok opp et lån på 100 000 kroner for å dekke sønnens kostnader til mat, medisiner og rent vann.I Bolivia sitter kokaindømte Madelaine Rodriguez, som i november fødte en liten datter syv uker før termin. Med en gang hun returnerte til fengselet etter keisersnittfødselen på sykehus, begynte hun igjen å jobbe i vaskeriet i kvinnefengselet Cochabamba. Systemet er nemlig slik at én jobbdag tilsvarer to sonedager - dermed halverer man dommen ved å jobbe hver dag. I luftegården - som ligner mest på et marked - henger det klær oppover i etasjene. Hvem som helst kan komme på besøk i fengselet og på dagtid vrimler det av innsatte og besøkende på markedsplassen. Der lages også maten som fangene kjøper. Små barn løper rundt og fengselet har egen barnehage. Selv om kvinnene sitter i fengsel, kan de ha kjærester. Hvis fangene får besøk av ektemannen, kan de tilbringe tid sammen på cellen. I 2009 skrev VG at Madelaine må betale 3000 kroner i måneden for alt hun trenger i fengselet. Fra UD fikk hun 600 kroner.I Arizona, USA, sitter John Kristoffer Larsgard (33), som nylig ble dømt til 7,5 års fengsel for seks tilfeller for forsøk på grov legemsbeskadigelse med dødelig våpen - hans egen leiebil. Overfylte fengsler der rasekonflikter, gjengtilhørighet og vold preger hverdagen, er trolig det som venter nordmannen bak murene i Arizona. Advokat Morten Furuholmen forteller at Shahid Azim, som er fengslet for barnedrap i Pakistan, sitter på en felles celle med flere andre. - Jeg har skjønt at han sitter under vanskelige forhold. Selv har jeg et sterkt ønske å komme ned og se hvordan forholdene egentlig er, men fylkesmannen er kun villig til å dekke 20 timer og da er det begrenset hva jeg kan gjøre, sier Furuholmen.
Norske myndigheter er kjent med 55 saker der norske statsborgere sitter fengslet i utlandet.